Bussie-ongeluk: Ouers waak by seun se bed, wag op nuus | Maroela Media
Hercules Homan (10). Foto: Verskaf
Maroela Media het Maandag berig Hercules jnr., die egpaar se laatlammetjie, word al vir meer as 'n week lank in die Garden City-hospitaal in Johannesburg behandel ná die ongeluk voorverlede Vrydag in die klein dorpie. Hy is Vrydag breindood verklaar en sy ouers het die moeilike besluit gemaak dat die masjiene wat hom aan die lewe hou, Maandagoggend afgeskakel sou word.
Sy dokter was egter Maandag vol hoop nadat hulle hom van sy asemhalingmasjien afgehaal het, en hy self kon asemhaal. Hy is vir nuwe breintoetse gestuur en sy ouers wag in spanning vir die uitslae wat na verwagting vandag beskikbaar sal wees.
"Ons is hier by hom langs sy bed en praat met hom sodat hy weet ons is hier," het Hercules snr. Dinsdag aan Maroela Media gesê. "Ons wag nog vir die dokter se mening en die uitslag van die toetse."
Die Homan-egpaar het almal bedank wat vir hulle en hul seuntjie bid. "Sy asemhaling is vandag nog beter as wat dit gister was," het sy pa bygevoeg.
Hy het 'n beroep op mense gedoen om nie onwaarhede oor hul seun se toestand op sosialemedia-platforms te versprei nie. "My seun is beslis nie dood nie, ek weet 'n wonderwerk gaan plaasvind. Hy is 'n vegter."
Hercules jr. en sy sewejarige neef, Justin Black, was voorverlede Vrydag saam met die gesin se tuinier, slegs bekend as March, op pad na 'n kafee om lekkergoed te gaan koop toe 'n minibus, wat aan 'n spysenieringsmaatskappy behoort, hom op die sypaadjie getref het.
Die ongeluk het op 'n skerp hoek naby sy ouerhuis plaasgevind. Hercules jnr. het glo gebuk om een van sy skoenveters vas te bind toe die minibus om die draai gekom en hom getref het. Die minibus het glo te vinnig om die draai en te naby aan die sypaadjie gery. Hy het ernstige kopbeserings opgedoen. Lees meer hier.
"Waar twee of meer in My naam vergader, daar is Ek by hulle"
Liewe Hercules, ek hoop jou mamma en pappa gaan ons skrywes hier, sowel as op vorige berigte uitdruk en vir jou wys !
ONS GLO saam met hulle dat jy gesond sal word, ten volle, en weer die tiener-seuntjie wees wat jy was voor die ongeluk.
Aan Hercules, sy ouers en sy drie sussies.
U gebedspan, waarvan God deel is sal steeds op die knieë bly en vir beterskap bid, maar bowenal vir krag, genade, deursettingsvermoë en innerlike vrede.